Folketing
2010-12-15

Tak, hr. formand. Jeg skal indledningsvis beklage stemmen, som ikke alene er et spørgsmål om forkølelse, men også et spørgsmål om en opposition, der har meget vanskeligt ved at forstå argumentationen, så man må gentage sig selv i det uendelige, men lad det nu ligge. Så er vi klar. Der er to veje for Danmark. Den ene vej bugter sig smukt igennem et romantisk landskab. Her er der råd til det hele. På denne vej hersker magelighed, dovenskab og ubekymrethed. Vejen er finansieret af lånte penge fra udlandet, drømme af 12 minutters varighed, og den fører til et samfund med gæld, arbejdsløshed, social usikkerhed og utryghed. Den anden vej er op ad bakke og fuld af huller og forhindringer. Den følger et kuperet og barsk landskab. Flere steder er det goldt og vindblæst, men den er bygget af flittige og ansvarlige mennesker, og de har hele tiden haft målet i sigte: et samfund i vækst med plads til udfoldelse og en hjælpende hånd til de svageste. Med finansloven for 2011 har vi valgt den hårde, men ansvarlige vej.